## L’Institut Valencià de Cultura convoca ajudes per al foment de les arts escèniques per valor 2.950.000 euros

*** Entre les activitats finançades figuren la creació d’escriptura escènica, la producció professional i producció emergent de muntatges escènics, les gires d’espectacles o els festivals
* El termini de presentació de les sol·licituds finalitza el 8 de setembre de 2024**

La Conselleria d’Educació, Cultura, Universitats i Ocupació, a través de l’Institut Valencià de Cultura, ha publicat en el Diari Oficinal de la Generalitat Valenciana ([DOGV](https://dogv.gva.es/va/resultat-dogv?signatura=2024/8371)) la convocatòria per la qual es destinaran 2.950.000 euros en subvencions per al foment de les arts escèniques a la Comunitat Valenciana, 200.000 euros més que en la convocatòria anterior de l’any 2023.

Estes subvencions tenen per finalitat el foment dels sectors del teatre, la dansa i el circ a la Comunitat Valenciana, amb la finalitat que la ciutadania puga disposar d’una oferta diversificada i de qualitat.

Les activitats han de fer-se entre l’1 de desembre de 2023 i el 30 de novembre de 2024, les dos inclusivament, amb l’excepció de la data de l’estrena dels espectacles beneficiats d’ajuda anual a la producció professional o producció emergent, el termini de la qual es pot estendre com a màxim fins al 31 de gener de 2025.

Les sol·licituds, el termini de presentació de les quals finalitza el 8 de setembre, s’han de tramitar per via telemàtica a través del registre electrònic, accessible des de la pàgina [web de l’IVC](https://ivc.gva.es/val/ivc-val/ajudes-2024).

En esta pàgina es poden consultar les bases completes de la convocatòria, els formularis de sol·licitud i els models normalitzats que s’han d’utilitzar.

**Onze modalitats**

Les ajudes al foment de les arts escèniques es distribuïxen entre onze modalitats diferents: ajudes a la creació d’escriptura escènica; a la formació; a la investigació; a l’edició de llibres i revistes; a residències escèniques; a la producció professional de muntatges escènics; a la producció emergent de muntatges escènics; a la gira d’espectacles; a festivals i mostres; per a l’assistència a fires i esdeveniments orientats al mercat, i, finalment, ajudes a associacions i entitats sense ànim de lucre.

Amb caràcter general, podran ser beneficiàries les persones físiques i les empreses, les associacions i les entitats sense ànim de lucre que desenrotllen l’activitat en territori de la Comunitat Valenciana. Excepcionalment, podran ser beneficiàries les agrupacions de persones físiques o jurídiques, públiques o privades sense personalitat, en les modalitats d’escriptura escènica i investigació.

Fecha: 21/08/2024